SL Uradni list Evropske unije C 122/12

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2010/C 122/07

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

„CAROTA NOVELLA DI ISPICA“

ES št.: IT-PGI-0005-0522-26.01.2006

ZOP ( ) ZGO ( X )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Ministero delle Politiche Agricole Alimentari e Forestali Naslov: Via XX Settembre 20 00187 Roma RM ITALIA Tel. +39 0646655106 Faks +39 0646655306 E-naslov: saco7@politicheagricole.gov.it

2. Vlagatelj:

Naziv: Associazione per la Tutela e la Valorizzazione della «Carota Novella di Ispica» Naslov: c/o Agriconsult — Viale dei Platani 34/b 97100 Ragusa RG ITALIA Tel. +39 0932643569 Faks +39 0932254479 E-naslov: info@studioagriconsult.it Sestava: Proizvajalci/predelovalci ( X ) drugo ( )

3. Vrsta proizvoda:

Skupina 1.6: Sadje, zelenjava in žita, sveži ali predelani.

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1 Ime:

„Carota Novella di Ispica“

4.2 Opis:

Proizvod z zaščiteno geografsko označbo „Carota Novella di Ispica“ je plod pridelave vrste Daucus Carota L. Sorte, ki se uporabljajo, izhajajo iz skupine sort Carota Semilunga Nantese in njihovih hibridov, kot so: Exelso, Dordogne, Nancò, Concerto, Romance, Naval, Chambor, Selene. Lahko se dodajo še drugi hibridi, in sicer če izhajajo iz sorte Carota Semilunga Nantese, ter če pridelovalci predložijo pisne dokaze o skladnosti z merili kakovosti proizvoda „Carota Novella di Ispica“. Uporabo novih hibridov za pridelavo proizvoda „Carota Novella di Ispica“ ob pozitivni oceni eksperimentalnih preskusov dovoli ministrstvo za kmetijstvo, prehrano in gozdarstvo (Ministero delle Politiche agricole alimentari e forestali), ki si za ta namen lahko pridobi tehnično mnenje nadzornega organa ali katere izmed drugih ustanov.

Ob sprostitvi na trg mora imeti „Carota di Ispica“ valjasto-stožčasto obliko, premer od 15 do 40 mm in težo od 50 do 150 g, biti mora brez stranskih koreninic in koreninskega vršička ter razpok glavnega korena.

„Carota Novella di Ispica“ doseže zrelost, ko je primeren za prodajo, že ob koncu februarja (20. februar) ter vse do začetka junija (15. junij). Proizvod „Carota Novella di Ispica“ zato najdemo na trgu v zimsko-pomladnem času in ima organoleptične lastnosti, značilne za sveži proizvod. Kar zadeva kemično-prehranska merila je določeno:

— povečana vsebnost ogljikovih hidratov: > 5 % teže svežega pridelka,

— vsebnost betakarotena, upoštevajoč čas pridelave: > 4 mg/100 g svežega proizvoda,

— vsebnost mineralnih soli: med 0,5 % in 0,9 %.

Senzorične lastnosti so bile ocenjene po metodi UNI 10957 iz leta 2003. Opisniki so bili količinsko opredeljeni z uporabo 5-stopenjske merilne lestvice na podlagi načrta UNI ISO 4121 iz leta 1989 z razponi od najnižje (vrednost 1) do najvišje jakosti (vrednost 5).

Najnižje vrednosti, ki so jih sodniki določili kot glavne opisnike, so:

— jakost barve 2,5,

— hrustljavost 2,5,

— značilen vonj po korenju 2,5,

— okus po zeliščih 2,5.

Povrhnjica je svetleča, meso mehko, sredica pa ne vsebuje veliko vlaken.

Odobri se lahko le „Carota Novella di Ispica“, ki spada v tržni kategoriji „extra“ in „I“, določeni s standardom UN-ECE o trženju in nadzoru nad tržno kakovostjo korenja.

Korenje „Carota Novella di Ispica“ ZOP mora biti zapakirano tako, da embalaže ni mogoče odpreti brez poškodovanja pečata. Dovoli se naslednja embalaža:

— pladenj do 2 kg, prekrit z zaščitno folijo,

— vrečka s težo od 1 do 6 kg, iz polietilena ali polipropilena,

— vrečka za ohranjanje svežine s težo od 6 do 12 kg.

4.3 Geografsko območje:

Območje pridelave korenja „Carota Novella di Ispica“ vključuje občine v naslednjih pokrajinah do nadmorske višine 550 m:

— Ragusa: občine Acate, Chiaramonte Gulfi, Comiso, Ispica, Modica, Pozzallo, Ragusa, Santa Croce Camerina, Scicli, Vittoria,

— pokrajina Siracusa: občine Noto, Pachino, Portopalo di Capo Passero, Rosolini,

— pokrajina Catania: občina Caltagirone,

— pokrajina Caltanissetta: občina Niscemi.

4.4 Dokazilo o poreklu:

Spremlja se vsaka faza proizvodnega postopka, pri čemer se beležijo vsi vhodni in izhodni proizvodi. S tem ter z vpisom katastrskih zemljišč, na katerih se prideluje proizvod, pridelovalcev in izvajalcev pakiranja v posebne registre, ki jih vodi nadzorni organ, ter s pravočasno prijavo (decembra) proizvedenih količin nadzornemu organu, se zagotovi sledljivost proizvoda. Vsak proizvajalec mora voditi ustrezno evidenco kmetovanja, kamor zapisuje vsa poljedelska opravila, vanjo se vpiše šifra za vsako serijo posevkov, ki se pripiše partiji v vseh fazah gojenja, pobiranja, prevoza v skladišča, obdelave in trženja, da se v vsakem trenutku zagotovita sledljivost in popolna preglednost za zaščito potrošnika.

Nadzorni organ spremlja vse fizične in pravne osebe, vpisane v zadevne registre.

4.5 Metoda pridobivanja:

Pri tej metodi pridelave je pred setvijo predvideno oranje do globine 40–50 cm.

Kolobarjenje se opravlja na vsaka tri leta, zato gojenje korenja na isti površini ni mogoče, dokler ne mineta dve pridelovalni leti. Gojenje na isti pridelovalni površini dve zaporedni leti je dovoljeno le na zemljiščih, kjer se pred tem ni nikoli gojilo korenje. Kolobarjenje je „odprtega“ tipa, tako da se po pridelavi korenja lahko gojijo njivske zelenjadnice, žita in stročnice. Prepovedana je katera koli oblika mešane pridelave.

Setev se opravi v jeseni z natančnimi pnevmatskimi sejalnicami z določenim presledkom med vrstami, nato pa se z obračalnimi valji seme zakoplje povprečno 1 cm globoko. Vložek kmetovanja je od 1 500 000 do 2 000 000 semen na hektar površine glede na izbrano gojitveno obliko.

Količine uporabljenih gnojil na hektar površine ne smejo presegati naslednjih vrednosti: N: 150; P2O5: 80; K2O: 240; MgO: 40; prednostno se vselej uporabljajo organske mešanice gnojil. Dovoljeni sta uporaba gnojil na osnovi makro- in mikrohranil ter pletev, namenjena odstranjevanju škodljivega plevela, rahljanju zemlje in gnojenju po površju. Varstvo rastlin pred škodljivci mora temeljiti na celostnem zatiranju, s kmetijskimi in biološkimi posegi. Kemično zatiranje se izvaja le, ko rastlinojedi škodljivci dosežejo prag, ki narekuje poseg, ali ko obstajajo optimalni pogoji za razvoj nekaterih bolezni.

Vsakodnevno pobiranje se opravlja od 20. februarja do 15. junija. Poteka z večfunkcijskimi stroji, s katerimi se nabiranje opravi z eno potjo čez nasad.

Obdelava sveže nabranega pridelka se opravi vsakodnevno na obdelovalnih linijah na kmetijskem gospodarstvu. Glavne faze v postopku obdelave korenja so naslednje: pranje, prebiranje, razvrščanje po velikosti, pakiranje. Končni datum za prodajo je 15. junij.

Postopke proizvodnje in prvega pakiranja je treba opraviti na območju pridelave, ki je določeno v točki 4.3, da se zagotovijo kakovost, nadzor in sledljivost proizvoda. Dovoljeno je ponovno pakiranje zunaj opredeljenega geografskega območja.

4.6 Povezava:

Priznanje zaščitene geografske označbe „Carota Novella di Ispica“ je utemeljeno zaradi zgodnje pridelave.

Ugodne pedoklimatske značilnosti namreč določajo čas pridelave proizvoda „Carota Novella di Ispica“. Gre za zgodnjo sorto, saj pridelek doseže primerno zrelost za prodajo že ob koncu februarja (20. februar) ter vse do začetka junija (15. junij). To so lastnosti značilno sicilijanskega zgodnjega pridelka, ki je v celoti vezan na območje pridelave. Temu se pridružuje še dejstvo, da je „Carota Novella di Ispica“ na trgu v zimsko-pomladnem času in se ponaša z značilnimi organoleptičnimi lastnostmi svežega pridelka, kot so hrustljavost, močan vonj in okus po zeliščih.

Za območje pridelave „Carota Novella di Ispica“ so značilne visoke povprečne temperature pozimi, veliko število ur sončnega obsevanja in zelo rodovitna zemljišča. Merila kakovosti ter zlasti proizvodni cikel so tesno povezani s fizičnimi in biokemičnimi lastnostmi, ki z medsebojnim vplivanjem to hiblejsko območje oblikujejo v pomemben harmonični sistem, ki te lastnosti še poudarja in opredeljuje.

Usmerjenost območja omogoča lažjo pridelavo, saj optimalne okoljske razmere, zlasti zmerno in suho podnebje v obalnem pasu, omogočajo, da je rastlina na splošno popolnoma zdrava.

Na območju pridelave sorte „Carota Novella di Ispica“ niso zabeleženi pretirani temperaturni padci, niti presežki padavin ali sušnih obdobij. Dokazano je, da temperature, ki so izmerjene na območju, tudi zaradi nezanemarljivega učinka sončnega obsevanja zemljišč od septembra do marca, spodbujajo močno obarvanost, pravilno oblikovanost in optimalno vsebnost sladkorjev, betakarotena in mineralnih soli, ki glede na čas pobiranja dodatno opredeljujejo sorto „Carota Novella di Ispica“. Tudi kmetijska zemljišča ustrezajo zahtevam pridelave, za katero je najustreznejša srednje težka ali bolj rahla prst, ki ni iz grobega materiala in je bogata s hranili, dovolj globoka in sveža, mogoča pa je tudi na bolj peščenih zemljiščih, če so ustrezno gnojena in namakana.

Ti pogoji so pripomogli k uspehu proizvoda „Carota di Ispica“. Stari pridelovalci se še spominjajo, kako so evropski uvozniki pripovedovali, da lahko prepoznajo tovor proizvoda „Carota Novella di Ispica“ zaradi značilnega močnega vonja, ki se širi takoj po odprtju vagonov.

Pisni viri o pridelavi korenja „Carota di Ispica“ segajo v leto 1955, nekaj let kasneje pa so bile zabeležene prve informacije o njegovem izvozu. Od 50. let se je pridelava korenja „Carota di Ispica“ vztrajno širila do obsega območja, ki je opredeljeno v točki 4, bodisi zaradi razlogov, povezanih s kmetijskim dejavnikom „izčrpanosti zemljišča“, bodisi zaradi velikega prodajnega uspeha na domačih in tujih trgih. Pomembna pričevanja so v članku Pine Avveduto La Coltivazione della Carota ad Ispica iz leta 1972, v katerem je avtorica v zvezi z naglim širjenjem pridelave korenja v kraju Ispica zapisala: „Kot lahko sklepamo, je bila nagla širitev pridelave mogoča, ker se je pridelek z lahkoto prodajal in bil zaradi svojih prednosti sprejet ter celo iskan na vseh domačih in mednarodnih trgih (…). Naše korenje je namreč tako zaželeno zaradi zgodnje pridelave, oblike (velikosti), organoleptičnih lastnosti (barve, okusa), kemičnih lastnosti (visoke vsebnosti karotena in glukoze).“

4.7 Nadzorni organ:

Nadzorni organ izpolnjuje pogoje standarda EN 45011.

Naziv: Suolo e Salute s. r. l Naslov: Via Paolo Borsellino 12/B 61032 Fano PU ITALIA Tel. +39 0721860543 Faks +39 0721860543 E-naslov: info@suoloesalute.it

4.8 Označevanje:

Pakiran proizvod mora imeti na nalepki poleg grafičnega simbola Skupnosti ter informacij, ki ustrezajo zakonskim zahtevam, z jasnimi in čitljivimi črkami navedeno naslednje:

— logotip z imenom „Carota Novella di Ispica“ IGP (ZOP),

— ime, naziv, naslov pridelovalca ter pakirnice,

— tržna kategorija „extra“ ali „I“.

Prepovedano je dodajati katero koli opredelitev, ki ni izrecno določena. Dovoljeno pa je uporabljati navedbe, ki se nanašajo na zasebne blagovne znamke, če ne hvalijo proizvoda in ne zavajajo potrošnikov.

Logotip proizvoda „Carota Novella di Ispica“ sestavlja grafični simbol, ki ponazarja korenček, nad katerim je nepravilni trikotnik z navzdol obrnjenim vrhom. Grafični simbol je levo od napisa „Carota Novella di Ispica“. Velika tiskana črka „N“ v besedi „Novella“ seka obris korenčka približno na polovici, navedba „di Ispica“ pa je pod besedo „Novella“; celoten napis je zelene barve. Črke imajo zaobljene konice.

(1) UL L 93, 31.3.2006, str. 12.